  Виталий Пронин 75 арессэ тырмытыса улонысь кошкиз профессор Николай  Васильевич Витрук, юридической тодосъя доктор, Удмурт Республикаысь культура удысысь дано ужась. Николай Васильевич вордскемезъя ӟуч, вань сюлмысьтыз яратӥз удмурт калык лулчеберетэз, сое вӧлмытон бордын кужмо тыршиз.Тодосчилэн коллекцияз А. П. Холмогоровлэн, Р. К. Тагировлэн, Г. Е. Векшинлэн, С. Н. Виноградовлэн, П. В. Елкинлэн но мукет удмурт суредаськисьёслэн ужъёсыз люкамын. Аслэсьтыз бадӟым коллекцизэ Н.В. Витрук Эгра ёросэ кузьмаз но Эграын художественной галерея  кылдытыны кичӧлтон сётиз. Со художественной адӟытонъёс радъяз, суредасьёслэн творчествозы сярысь очеркъёс гожъяз.Николай Васильевичлэн тыршеменыз С. А. Есенинлэн, Н. А. Некрасовлэн, А. С. Пушкинлэн, М. Ю. Лермонтовлэн  удмурт кылэ берыктэм кылбуръёсыныз бичет серия потӥз. Тодосчи В. Г. Короленколэсь Мултан уж дыръя удмуртъёс понна дурбасьтэмез сярысь туала нунал ласянь эскерыса  «В. Г. Короленко — писатель и правозащитник» (Ижевск: Удмуртия, 2003) уж печатлаз.Удмурт лулчеберетэз котыр ласянь азинтон понна Николай Васильевич Мускоын Удмурт лулчеберетъя независимой центр усьтӥз. Н. В. Витрук – зэмзэ ик просветитель но меценат, 2004-тӥ арын Трокай Борисов нимо йӧскалык премилэн лауреатэз луиз. Теги: Витрук  